Zuma wil wéér hof toe oor regskoste | Netwerk24
Eskom 'hou SA gyselaar', kry net nóg staatsgeld
Elke landsburger word deur Eskom as gyselaar gehou – deur hul beurtkrag wat tot massiewe ekonomiese verliese lei asook deur hul voortdurende eise vir reddingsboeie en eindelose bestuurskrisisse.
Deur Philda Essop 14 Augustus 2019 20:47
As oudpres. Jacob Zuma werklik onskuldig was, sou hy nie by "onbenullige litigasie" betrokke geraak het in 'n poging om die staatskoffers te melk vir sy regskwessies nie.
Hy moet die gevolge van sy eie dade dra, het James Selfe, voorsitter van die DA se federale raad, Woensdag gesê.
Hy het reageer nadat Business Day berig het Zuma gaan hom tot die appèlhof wend teen die beslissing van die hooggeregshof in Pretoria dat hy persoonlik vir sy regskoste moet opdok en al die geld aan die staat moet terugbetaal wat hy die afgelope jare gebruik het om sy regskoste te finansier.
Dié uitspraak in Desember verlede jaar het gevolg op 'n hofaansoek van die DA en die EFF waarin hulle die presidensie se besluit om Zuma se regskoste te betaal, uitgedaag het.
Zuma was na dié uitspraak kniediep in die skuld. Die EFF het vroeër geraam dat sy regskoste in die omgewing van R32 miljoen beloop, terwyl die DA geglo het dit kan aansienlik hoër wees.
Oudpres. Jacob Zuma by die Zondo-kommissie van ondersoek na staatskaping in Parktown, Johannesburg. Foto: Felix Dlangamandla
Zuma word ook deur 'n lastereis van R500 000 deur Derek Hanekom, oudminister van toerisme, in die gesig gestaar nadat hy in 'n twiet daarop gesinspeel het dat Hanekom 'n apartheidspioen was.
Selfe het in 'n verklaring gesê die DA meen daar is geen nuwe gronde vir Zuma se jongste aansoek vir verlof tot appèl nie "omdat hy reeds probeer en misluk het".
"Die waarheid is dat Zuma miljoene rande in regskoste opgehoop het vir die beweerde misdade wat hy begaan het in sy persoonlike hoedanigheid, wat niks te doen gehad het met sy rol as LUR, adjunkpresident of president nie. Hy is dus persoonlik verantwoordelik vir die koste wat aangegaan is en hy moet self daarvoor betaal.
"As Zuma werklik onskuldig was, sou hy nie by onbenullige litigasie betrokke geraak het in 'n poging om die staatskoffers te melk om vir sy regsuitdagings te betaal nie. Dit moet ook die geval wees vir enige staatsamptenaar wat persoonlik by regskwessies betrokke raak."
Volgens Selfe is die jongste aansoek om verlof tot appèl nie net 'n poging dat die staat Zuma se regskoste moet betaal nie, maar dit blyk "opsetlik ontwerp" te wees om die beslissing van die hooggeregshof te ondermyn.
Zuma het in Mei vanjaar gesê hy word "gedwing om hoede en kouse te verkoop" om sy regskoste te betaal. Hy het dié opmerking luidens AFP buite die hooggeregshof in Pietermaritzburg gemaak waar hy onder meer teregstaan op aanklagte van korrupsie en bedrog wat uit Suid-Afrika se omstrede wapenskandaal spruit.